
Betegtájékoztató: Információk a felhasználó számára

Kardatuxan 15 mg filmtabletta
Kardatuxan 20 mg filmtabletta

rivaroxabán

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Kardatuxan és milyen betegségek esetén alkalmazható?
2. Tudnivalók a Kardatuxan szedése előtt
3.	Hogyan kell szedni a Kardatuxan-t?
4.	Lehetséges mellékhatások
5.	Hogyan kell a Kardatuxan-t tárolni?
6.	A csomagolás tartalma és egyéb információk


1. Milyen típusú gyógyszer a Kardatuxan és milyen betegségek esetén alkalmazható?

A Kardatuxan hatóanyaga a rivaroxabán.

A Kardatuxan-t felnőtteknél alkalmazzák:
· a vérrögképződés megelőzésére az agyban (sztrók) és a szervezet más ereiben, abban az esetben, ha Önnek egy bizonyos típusú szívritmuszavara van, amelyet nem billentyűeredetű pitvarfibrillációnak neveznek.
· a láb vérereiben kialakuló vérrög (mélyvénás trombózis) és a tüdő vérereiben kialakuló vérrög (tüdőembólia) kezelésére és a lábban és/vagy a tüdőben a vérrögök újbóli kialakulásának megelőzésére.

A Kardatuxan-t 18 évesnél fiatalabb, legalább 30 kg testtömegű gyermekeknél és serdülőknél alkalmazzák:
· a vérrögképződés kezelésére és a vénákban vagy a tüdő vérereiben a vérrögök újbóli kialakulásának megelőzésére, miután már legalább 5 napig kezelték a beteget a vérrögképződés kezelésére alkalmazott injekciós gyógyszerekkel.

A Kardatuxan a véralvadásgátló gyógyszerek csoportjába tartozik. Egy véralvadási faktor (Xa faktor) gátlásán keresztül fejti ki hatását, csökkentve ezáltal a vérrögök kialakulásra való hajlamot.


2. Tudnivalók a Kardatuxan szedése előtt

Ne szedje a Kardatuxan-t:
· ha allergiás a rivaroxabánra vagy a gyógyszer (6. pontban felsorolt) egyéb összetevőjére;
· ha Önnél jelentős vérzés áll fenn;
· ha Önnél olyan, szervet érintő betegség vagy állapot áll fenn, amely megemeli a súlyos vérzés kockázatát (például gyomorfekély, agysérülés vagy agyi eredetű vérzés, a közelmúltban lezajlott agy‑ vagy szemműtét);
· ha Ön véralvadásgátló gyógyszert szed vagy alkalmaz (például warfarin, dabigatrán, apixabán vagy heparin), kivéve, amikor véralvadásgátló kezelést vált, vagy amikor vénás vagy artériás kanülön keresztül kap heparint, hogy az átjárható maradjon;
· ha Ön olyan májbetegségben szenved, ami fokozott vérzési kockázathoz vezet;
· ha Ön terhes vagy szoptat.

Ne szedje a Kardatuxan‑t és mondja el kezelőorvosának, ha a fentiek közül bármelyik érvényes Önre!

Figyelmeztetések és óvintézkedések
A Kardatuxan szedése előtt beszéljen kezelőorvosával vagy gyógyszerészével.

A Kardatuxan fokozott elővigyázatossággal alkalmazható 
· ha Önnél fokozott a vérzés kockázata, amely fennállhat a következő helyzetekben: 
· súlyos vesebetegség felnőtteknél, valamint közepesen súlyos vagy súlyos vesebetegség gyermekeknél és serdülőknél, mivel a vesefunkció befolyásolhatja a szervezetében hatást kifejtő gyógyszer mennyiségét; 
· ha Ön más gyógyszert szed vagy alkalmaz a véralvadás gátlására (például warfarint, dabigatránt, apixabánt vagy heparint), amikor véralvadásgátló kezelést vált, vagy mialatt vénás vagy artériás kanülön keresztül kap heparint, hogy az átjárható maradjon (lásd még az „Egyéb gyógyszerek és a Kardatuxan” részt); 
· véralvadási zavar miatt; 
· nagyon magas vérnyomás, amelyet nem állítottak be gyógyszeres kezeléssel; 
· olyan gyomor‑ vagy bélbetegség, amely vérzést okozhat, például gyomor- vagy bélgyulladás, vagy nyelőcsőgyulladás – például reflux (a gyomorsav nyelőcsőbe történő visszafolyása) miatt vagy olyan daganat miatt, amely a gyomorban, a bélben, a nemi szervekben vagy a húgyutakban helyezkedik el;
· a szemfenéki erekkel kapcsolatos probléma (retinopátia); 
· olyan tüdőbetegség, amelyben a hörgők kitágulnak és megtelnek gennyel (bronhiektázia) vagy korábbi tüdővérzés;
· ha Önnek műbillentyű van a szívében; 
· ha Önnek tudomása van arról, hogy az antifoszfolipid-szindróma elnevezésű betegségben szenved (az immunrendszer rendellenessége, amely a vérrögképződés nagyobb kockázatával jár), tájékoztassa kezelőorvosát, aki eldönti, hogy szükség van-e a kezelés módosítására;
· ha kezelőorvosa megállapítja, hogy az Ön vérnyomása nem stabil, vagy más kezelést vagy műtéti beavatkozást terveznek, hogy eltávolítsák a vérrögöt a tüdőből.

Amennyiben a fentiek közül bármelyik érvényes Önre, jelezze kezelőorvosának a Kardatuxan szedésének megkezdése előtt. Kezelőorvosa dönti el, hogy kezeli-e Önt ezzel a gyógyszerrel, és hogy szorosabb megfigyelés alá helyezi-e Önt. 

Ha Önnek műtéten kell átesnie: 
· nagyon fontos, hogy a Kardatuxan‑t a műtét előtt és után pontosan azokban az időpontokban vegye be, amikor azt a kezelőorvos Önnek előírta. 
· ha a műtéte során gerincbe adott injekció vagy katéter alkalmazása szükséges (például epidurális vagy spinális érzéstelenítés vagy fájdalomcsillapítás céljából): 
· nagyon fontos, hogy az injekció beadása vagy a katéter eltávolítása előtt a Kardatuxan‑t pontosan azokban az időpontokban vegye be, amikor azt a kezelőorvos Önnek előírta.
· azonnal jelezze kezelőorvosának, ha zsibbadást vagy gyengeséget érez a lábában, illetve ha a bél vagy a húgyhólyag működési problémáját észleli az érzéstelenítés befejezése után, mert ebben az esetben sürgősségi beavatkozás szükséges. 

Gyermekek és serdülők 
A Kardatuxan tabletta alkalmazása nem javasolt 30 kg alatti testtömegű gyermekek esetében.
A Kardatuxan felnőtt indikációkban történő alkalmazásával kapcsolatban gyermekek és serdülők esetében nincs elegendő információ. 

Egyéb gyógyszerek és a Kardatuxan
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. 

· Ha az alábbi gyógyszerek valamelyikét szedi: 
· néhány gombás fertőzés kezelésére szolgáló készítmény (például flukonazol, itrakonazol, vorikonazol, pozakonazol), kivéve, ha csak a bőrön kerül alkalmazásra;
· ketokonazol tabletta (Cushing–szindróma kezelésére alkalmazzák, amikor a szervezet túl nagy mennyiségű kortizolt termel); 
· néhány, baktérium okozta fertőzés kezelésére szolgáló készítmény (például klaritromicin, eritromicin);
· néhány HIV-fertőzés/AIDS kezelésére szolgáló vírusellenes készítmény (például ritonavir); 
· egyéb véralvadásgátló szerek (például enoxaparin, klopidogrel vagy K-vitamin-antagonisták, úgymint a warfarin és az acenokumarol); 
· gyulladáscsökkentő vagy fájdalomcsillapító gyógyszerek (például naproxén vagy acetilszalicilsav); 
· dronedaron, a szívritmuszavar kezelésére alkalmazott gyógyszer; 
· depresszió kezelésére szolgáló bizonyos gyógyszerek (szelektív szerotoninvisszavétel-gátlók [SSRI] vagy szerotonin–noradrenalin-visszavétel-gátlók [SNRI]). 

Amennyiben a fentiek közül bármelyik érvényes Önre, ezt mondja el kezelőorvosának a Kardatuxan szedésének megkezdése előtt, mert ezek fokozhatják a Kardatuxan hatását. Kezelőorvosa dönti el, hogy kezeli-e Önt ezzel a gyógyszerrel, és hogy szorosabb megfigyelés alá helyezi-e Önt. 
Ha a kezelőorvosa úgy gondolja, hogy Önnél fokozott a gyomor- vagy bélfekély kialakulásának kockázata, akkor fekélymegelőző kezelést is alkalmazhat. 

· Ha az alábbi gyógyszerek valamelyikét szedi:
· néhány, az epilepszia kezelésére szolgáló gyógyszer (fenitoin, karbamazepin, fenobarbitál);
· közönséges orbáncfű (Hypericum perforatum), amely a depresszió kezelésére alkalmazott gyógynövény;
· rifampicin, ami egy antibiotikum. 

Amennyiben a fentiek közül bármelyik érvényes Önre, jelezze ezt kezelőorvosának a Kardatuxan szedésének megkezdése előtt, mert ezek csökkenthetik a Kardatuxan hatását. Kezelőorvosa dönti el, hogy kezeli-e Önt Kardatuxan-nal, és hogy szorosabb megfigyelés alá helyezi-e Önt.

Terhesség és szoptatás
Ne szedje a Kardatuxan-t, ha Ön terhes vagy szoptat. Ha fennáll a teherbe esés lehetősége, használjon megbízható fogamzásgátló módszert a Kardatuxan szedése alatt. Ha Ön teherbe esik, miközben ezt a gyógyszert szedi, azonnal tájékoztassa erről kezelőorvosát, aki dönteni fog a kezelés további menetéről.

A készítmény hatásai a gépjárművezetéshez és a gépek kezeléséhez szükséges képességekre
A Kardatuxan szédülést (gyakori mellékhatás) vagy ájulást (nem gyakori mellékhatás) okozhat (lásd 4. pont „Lehetséges mellékhatások”). Nem szabad gépjárművet vezetnie, kerékpároznia, szerszámokat használnia vagy gépeket kezelnie, amennyiben ezek a tünetek jelentkeznek Önnél. 

A Kardatuxan tejcukrot (laktóz) és nátriumot tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert. 
Ez a gyógyszer kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3. Hogyan kell szedni a Kardatuxan-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 

A Kardatuxan-t étkezés közben kell bevennie. 
A tablettá(ka)t lehetőleg vízzel kell lenyelni. 

Ha egészben nehezen tudja lenyelni a tablettát, beszéljen kezelőorvosával a Kardatuxan bevételének egyéb lehetőségeiről. A tabletta összetörhető, és közvetlenül a bevétel előtt vízzel vagy almapürével elkeverve is bevehető. Ennek a keveréknek a bevétele után azonnal kerüljön sor étkezésre.
Ha szükséges, kezelőorvosa az összetört Kardatuxan tablettát gyomorszondán keresztül is beadhatja Önnek.

Mennyit kell szedni a gyógyszerből? 

Felnőttek
-	Vérrögképződés megelőzésére az agyban (sztrók) és a szervezet más ereiben:
Az ajánlott adag naponta egyszer egy Kardatuxan 20 mg‑os tabletta. Amennyiben veseproblémája van, az adag naponta egyszer Kardatuxan 15 mg-os tablettára csökkenthető. 

Amennyiben Önnek egy, a szívben lévő elzáródott ér kezelésére szolgáló eljárásra van szüksége (perkután koronária intervenció, PCI, sztent beültetésével): korlátozott menyiségű bizonyíték áll rendelkezésre a Kardatuxan adagjának csökkentéséről napi egyszeri, 15 mg‑os tablettára (vagy a Kardatuxan adagjának csökkentéséről napi egyszeri, 10 mg-os tablettára, amennyiben a veseműködés nem megfelelő) egy, a vérlemezkék működését gátló gyógyszer szedése mellett, mint amilyen a klopidogrel.

· A láb vénáiban kialakult vérrög kezelésére és a tüdő ereiben kialakult vérrög kezelésére, és a vérrögök újbóli kialakulásának megelőzésére:
Az ajánlott adag naponta kétszer egy Kardatuxan 15 mg-os tabletta az első 3 héten. A kezelés első 3 hete után alkalmazandó ajánlott adag naponta egyszer egy Kardatuxan 20 mg‑os tabletta.
A vérrög legalább 6 hónapos kezelése után kezelőorvosa dönthet úgy, hogy vagy naponta egyszer egy 10 mg‑os tablettával vagy naponta egyszer egy 20 mg-os tablettával folytatja a kezelést. 
Ha veseproblémája van, és Ön naponta egyszer egy Kardatuxan 20 mg‑os tablettát szed, kezelőorvosa dönthet úgy, hogy a kezelés első 3 hete után lecsökkenti az adagot naponta egyszer egy Kardatuxan 15 mg‑os tablettára, amennyiben a vérzés kockázata nagyobb, mint egy újabb vérrög kialakulásának kockázata. 

Gyermekek és serdülők
A Kardatuxan adagja a testtömegtől függ, az adagot a kezelőorvos fogja kiszámolni.
· Az ajánlott adag a legalább 30 kg, de 50 kg alatti testtömegű gyermekek és serdülők számára egy darab Kardatuxan 15 mg-os tabletta, napi egyszer.
· Az ajánlott adag a legalább 50 kg testtömegű gyermekek és serdülők számára egy darab Kardatuxan 20 mg-os tabletta, napi egyszer.
A Kardatuxan mindegyik adagját itallal (például vízzel vagy gyümölcslével) vegye be étkezés közben. A tablettát mindennap körülbelül ugyanabban az időpontban vegye be. Szükség esetén fontolja meg, hogy emlékeztető jelzést állít be magának.
Szülőknek és beteggondozóknak: Figyeljen rá, hogy a gyermek a teljes adagot bevegye!

Mivel a Kardatuxan adagja a testtömegtől függ, fontos megjelenni a kezelőorvossal előre megbeszélt kontroll időpontjában, mert a testtömeg változása esetén szükség lehet az adag módosítására.
Soha ne módosítsa saját megfontolásból a Kardatuxan adagját! Az adagot a kezelőorvos módosítja szükség esetén.

Ne darabolja fel a tablettát abból a célból, hogy kisebb adagokat alkalmazzon. Amennyiben kisebb adagra van szüksége, más gyógyszerformák elérhetőek.
Amennyiben a gyermek vagy a serdülő beteg nem tudja lenyelni egészben a tablettát, más gyógyszerformák elérhetőek.
Ha nem érhető el más gyógyszerforma, porrá törheti a Kardatuxan tablettát, és közvetlenül a bevétel előtt elkeverheti vízzel vagy almapürével. A keverék bevétele után fogyasszon valamilyen ételt. Szükség esetén kezelőorvosa gyomorszondán keresztül is beadhatja Önnek a porrá tört Kardatuxan tablettát. 

Ha a beteg visszabukja vagy kihányja az adagot
· kevesebb mint 30 perccel a Kardatuxan bevétele után: vegyen be új adagot.
· több mint 30 perccel a Kardatuxan bevétele után: ne vegyen be új adagot. Ilyen esetben a szokásos időben vegye be a Kardatuxan következő adagját.

Ha a beteg ismételten visszabukja az adagot vagy ismételten hányás lép fel a Kardatuxan bevétele után, értesítse kezelőorvosát.

Mikor kell bevenni a Kardatuxan-t?
Mindennap be kell vennie a tablettá(ka)t, amíg a kezelőorvos a tabletta szedésének abbahagyására nem utasítja 
A tablettát lehetőleg mindennap azonos időpontban vegye be, így kisebb eséllyel felejti el.
Kezelőorvosa fogja eldönteni, hogy a kezelést meddig kell folytatni. 

Vérrögképződésés megakadályozása az agyban (sztrók) és egyéb erekben: 
Amennyiben a normál szívritmus visszaállításához Önnél egy úgynevezett kardióverzió nevű beavatkozás szükséges, a Kardatuxan filmtablettát mindenképpen a kezelőorvosa által meghatározott időben vegye be!

Ha elfelejtette bevenni a Kardatuxan-t
· Felnőttek, gyermekek és serdülők:
Ha naponta egyszer egy 20 mg-os vagy 15 mg-os tablettát szed, és kimaradt egy adag, vegye be, amint eszébe jut. Ne vegyen be napi egy tablettánál többet ugyanazon a napon, a kihagyott adag pótlására. A következő tablettát vegye be a következő napon, majd folytassa a napi egy tabletta szedését a korábbiak szerint. 

· Felnőttek:
Ha naponta kétszer egy 15 mg-os tablettát szed, és kimaradt egy adag, vegye be, amint eszébe jut. Ne vegyen be naponta két 15 mg-os tablettánál többet ugyanazon a napon. Ha elfelejt bevenni egy adagot, akkor bevehet egyszerre két 15 mg-os tablettát, így biztosítja az azon a napon szükséges két tablettát (30 mg). A következő napon folytassa a naponta kétszer egy 15 mg-os tabletta szedését a korábbiak szerint.

Ha az előírtnál több Kardatuxan-t vett be 
Azonnal értesítse kezelőorvosát, ha túl sok Kardatuxan tablettát vett be. Túl sok Kardatuxan bevétele növeli a vérzés kockázatát.

Ha idő előtt abbahagyja a Kardatuxan szedését
Ne hagyja abba a Kardatuxan szedését anélkül, hogy ezt kezelőorvosával megbeszélné, mert a Kardatuxan súlyos állapotok kialakulásának a megelőzésére szolgál.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Mint az egyéb, hasonló gyógyszerek, amelyek csökkentik a vérrög kialakulását, a Kardatuxan is okozhat vérzést, mely akár életveszélyes is lehet. A jelentős vérzés hirtelen bekövetkező vérnyomáseséshez vezethet (sokk). Bizonyos esetekben a vérzés fennállása nem észrevehető. 

Azonnal tájékoztassa kezelőorvosát, ha az alábbi mellékhatások valamelyike jelentkezik Önnél vagy gyermekénél: 
Vérzésre utaló jelek:
· agyvérzés vagy koponyaűri vérzés (tünetek lehetnek: fejfájás, féloldali gyengeség, hányás, görcsroham, csökkent tudatállapot és nyakmerevség. Ez egy súlyos állapot, és sürgősségi orvosi ellátást igényel. Azonnal forduljon orvoshoz!)
· elhúzódó vagy jelentős vérzés.
· kivételes gyengeség, fáradtság, sápadtság, szédülés, fejfájás, ismeretlen eredetű duzzanat, légszomj, mellkasi fájdalom vagy angina pektorisz.
Kezelőorvosa dönthet úgy, hogy szorosabb megfigyelés alá helyezi Önt vagy változtat a kezelésen.

Súlyos bőrreakció jelei:
· terjedő, súlyos bőrkiütés, hólyagok vagy a nyálkahártyák elváltozásai, például a szájban vagy a szemekben (Stevens–Johnson-szindróma/toxikus epidermális nekrolízis).
· gyógyszermellékhatás, amely bőrkiütést, lázat, a belső szervek gyulladásait, hematológiai rendellenességeket, és szisztémás megbetegedést okozhat (DRESS tünetegyüttes).
Ezeknek a mellékhatásoknak a gyakorisága nagyon ritka (10 000‑ből legfeljebb 1 beteget érinthet).

Allergiás reakciók jelei: 
· az arc, az ajkak, a száj, a nyelv, illetve a garat duzzanata; nyelési nehézség; csalánkiütés és légzési nehézség; hirtelen vérnyomásesés.
A súlyos allergiás reakciók gyakorisága nagyon ritka (anafilaxiás reakciók, beleértve az anafilaxiás sokkot is: 10 000‑ből legfeljebb 1 beteget érinthet) és nem gyakori (angioödéma és allergiás ödéma: 100‑ból legfeljebb 1 beteget érinthet).

A felnőtteknél, gyermekeknél és serdülőknél felismert lehetséges mellékhatások teljes felsorolása: 
Gyakori (10‑ből legfeljebb 1 beteget érinthet):
· a vörösvértestek számának csökkenése, melynek következtében bőre sápadt lehet, gyengeség és légszomj léphet fel;
· gyomor‑ vagy bélvérzés, vérzés a húgyutakból, illetve az ivarszervekből (vér a vizeletben és erős menstruációs vérzés), orrvérzés, fogínyvérzés; 
· bevérzés a szemben (beleértve a szemfehérjékből történő vérzést is);
· vérzés a szövetek közé vagy valamelyik testüregbe (vérömleny, véraláfutás); 
· vér felköhögése;
· bőrbevérzés vagy bőr alatti vérzés;
· műtét utáni vérzés; 
· vér vagy folyadék szivárgása a műtéti sebből; 
· végtagduzzanat; 
· végtagfájdalom; 
· csökkent veseműködés (amelyet a kezelőorvosa által végzett vizsgálatok mutathatnak ki);
· láz; 
· gyomorfájdalom, emésztési zavarok, hányinger vagy hányás, székrekedés, hasmenés; 
· alacsony vérnyomás (tünei lehetnek a szédülés vagy ájulás felálláskor); 
· csökkent általános erőnlét és energia (gyengeség, fáradtság), fejfájás, szédülés;
· bőrkiütés, bőrviszketés; 
· a vérvizsgálatok bizonyos májenzimek értékének megemelkedését mutathatják ki. 

Nem gyakori (100‑ból legfeljebb 1 beteget érinthet):
· agyvérzés vagy koponyaűri vérzés (lásd fent a vérzésre utaló jeleket); 
· ízületi vérzés, amely fájdalmat és duzzanatot okoz;
· a véralvadásban szerepet játszó sejtes elemek, a vérlemezkék alacsony száma (trombocitopénia);
· allergiás reakciók, ideértve az allergiás bőrreakciókat is;
· károsodott májműködés (amelyet a kezelőorvos által elvégzett vizsgálatok mutathatnak ki);
· a laborvizsgálat során emelkedett lehet a bilirubinszint, néhány hasnyálmirigy- vagy májenzim szintje vagy a vérlemezkék száma;
· ájulás;
· rossz közérzet;
· gyorsabb szívverés;
· szájszárazság;
· csalánkiütés. 
[bookmark: _Hlk129719434]
Ritka (1000‑ből legfeljebb 1 beteget érinthet):
· izomvérzés; 
· epepangás (csökkent epeáramlás), májgyulladás (hepatitisz), beleértve a májsejtek károsodását is;
· a bőr és a szem besárgulása (sárgaság);
· helyi duzzanat;
· vérömleny (hematóma) a lágyékban, amely a szívkatéteres vizsgálat szövődményeként alakul ki, amikor a vizsgálat és/vagy a beszűkült koszorúerek kezelésének céljából egy katétert vezetnek fel a láb artériáján keresztül (pszeudoaneurizma).

Nagyon ritka (10 000‑ből legfeljebb 1 beteget érinthet):
· az eozinofil granulocita sejtek (egy fehérvérsejttípus) felhalmozódása, amely a tüdő gyulladását okozza (eozinofil pneumónia).

Nem ismert (a gyakoriság a rendelkezésre álló adatokból nem állapítható meg):
· súlyos vérzés után kialakuló veseelégtelenség;
1. vérzés a vesében, emellett néha vér a vizeletben, ami a vese nem megfelelő működéséhez vezet (antikoagulánsokkal összefüggő nefropátia);
· vérzést követően a kar vagy láb izomzatán belül kialakuló fokozott nyomás, amely fájdalomhoz, duzzanathoz, az érzékelés megváltozásához, zsibbadáshoz vagy bénuláshoz vezet (vérzés utáni kompartment szindróma).

Mellékhatások gyermekeknél és serdülőknél
Általánosságban a rivaroxabánnal kezelt gyermekeknél és serdülőknél hasonló jellegű mellékhatásokat figyeltek meg, mint felnőtteknél, és súlyosságuk elsősorban az enyhétől közepes fokúig terjedt.

Gyermekeknél és serdülőknél gyakrabban megfigyelt mellékhatások:

Nagyon gyakori (10-ből több mint 1 beteget érinthet)
· fejfájás;
· láz;
· orrvérzés;
· hányás.

Gyakori (10-ből legfeljebb 1 beteget érinthet)
· szapora szívverés;
· a laborvizsgálat során emelkedett lehet a a bilirubin nevű epefesték szintje;
· a véralvadást segítő sejtes elemek, a vérlemezkék alacsony száma (trombocitopénia);
· erős menstruációs vérzés.

Nem gyakori (100-ból legfeljebb 1 beteget érinthet)
· a laborvizsgálat során emelkedett lehet a a bilirubin nevű epefesték egyik altípusának (direkt bilirubin) szintje.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Kardatuxan-t tárolni?

A gyógyszer gyermekektől elzárva tartandó! 

A dobozon és a buborékcsomagoláson feltüntetett lejárati idő (EXP) után ne alkalmazza a gyógyszert. A lejárati idő az adott hónap utolsó napjára vonatkozik. 

Ez a gyógyszer nem igényel különleges tárolást. 

Porrá tört tabletta
A porrá tört rivaroxabán tabletta 4 órán át stabil vízben és almaszószban.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Kardatuxan?
· A készítmény hatóanyaga a rivaroxabán. 15 mg vagy 20 mg rivaroxabánt tartalmaz filmtablettánként. 
· Egyéb összetevők: 
Tablettamag: mikrokristályos cellulóz, kroszkarmellóz-nátrium, laktóz‑monohidrát, hipromellóz, nátrium-laurilszulfát, magnézium‑sztearát. . Lásd 2. pont „A Kardatuxan tejcukrot (laktóz) és nátriumot tartalmaz”.
15 mg filmtabletta
Filmbevonat: makrogol PEG 4000 (E1521), hipromellóz, titán-dioxid (E171), laktóz‑monohidrát, sárga vas-oxid (E172), vörös vas-oxid (E172), triacetin.
20 mg filmtabletta
Filmbevonat: makrogol PEG 4000 (E1521), hipromellóz, titán-dioxid (E171), laktóz‑monohidrát, sárga vas-oxid (E172), vörös vas-oxid (E172), fekete vas-oxid (E172), triacetin.

Milyen a Kardatuxan külleme és mit tartalmaz a csomagolás?
A Kardatuxan 15 mg-os filmtabletta rózsaszínű, kerek, kb. 6 mm átmérőjű, mindkét oldalán domború felületű filmtabletta, egyik oldalán „D2” jelöléssel.

A tabletták az alábbi kiszerelésekben kerülnek forgalomba:
· [bookmark: _Hlk73531024][bookmark: _Hlk108439983]10, 14, 28, 30, 42, 56, 90, 98 vagy 100 filmtabletta buborékcsomagolásban, dobozban vagy
· [bookmark: _Hlk108440007]10 × 1, 30 × 1, 90 × 1 vagy 100 × 1 filmtabletta tartalmazó adagonként perforált buborékcsomagolásban, dobozban.

A Kardatuxan 20 mg-os filmtabletta barnásvörös, kb. 7 mm átmérőjű,  mindkét oldalán domború felületű filmtabletta, kerek filmtabletta, egyik oldalán „D3” jelöléssel.

A tabletták az alábbi kiszerelésekben kerülnek forgalomba:
· [bookmark: _Hlk73530476]10, 14, 28, 30, 56, 90, 98 vagy 100 filmtabletta buborékcsomagolásban, dobozban vagy
· [bookmark: _Hlk73530492]10 × 1, 30 × 1, 90 × 1 vagy 100 × 1 filmtabletta adagonként perforált buborékcsomagolásban, dobozban.
A buborékcsomagolás 10 vagy14 filmtablettát tartalmaz.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 

Richter Gedeon Nyrt.
H-1103 Budapest
Gyömrői út 19-21.
Magyarország

Gyártó

GEDEON RICHTER POLSKA Sp. z o.o.
ul. Ks. J. Poniatowskiego 5

Lengyelország

Kardatuxan 15 mg filmtabletta
OGYI-T-24109/34      10×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/35      10×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/36      14×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napokkal
OGYI-T-24109/37      14×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napok nélkül
OGYI-T-24109/38      28×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napokkal
OGYI-T-24109/39      28×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napok nélkül
OGYI-T-24109/40      30×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/41      30×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/42      42×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napokkal
OGYI-T-24109/43      42×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napok nélkül
OGYI-T-24109/44      56×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napokkal
OGYI-T-24109/45      56×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napok nélkül
OGYI-T-24109/46      90×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/47      90×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/48      98×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napokkal
OGYI-T-24109/49      98×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás naptári napok nélkül
OGYI-T-24109/50      100×      Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/51      100×1    Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás

Kardatuxan 20 mg filmtabletta:
OGYI-T-24109/52      10×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/53      10×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/54      14×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/55      28×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/56      30×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/57      30×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/58      56×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/59      90×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/60      90×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/61      98×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/62      100×      Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/63      100×1    Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás

A betegtájékoztató legutóbbi felülvizsgálatának dátuma: 2026. július.

